তদন্তে নেমে পুলিশ জানতে পেরেছে ধৃত জিতুয়া হার ছিনতাই করলেও নম্বর প্লেটহীন মোটরবাইকটি চালাচ্ছিল পিন্টু। জিতুয়ার মতো সেও পুলিশের কাছে দাগী অপরাধী বলেই পরিচিত। জেরায় জিতুয়া জানিয়েছে, উত্তরপ্রদেশের বাসিন্দা পিন্টুর সঙ্গে হাত মিলিয়ে এর আগেও বিভিন্ন রাজ্যে অপরাধমূলক কাজকর্ম করেছে। শনিবার হার ছিনতাইয়ের পর পিন্টু কুড়ি হাজার টাকা জিতুয়াকে দিয়ে হারটি নিয়ে চলে যায় বলে পুলিশ জেরায় জানতে পেরেছে। তাই এখন পিন্টুর নাগাল পেতেই মরিয়া পুলিশ। জেলা পুলিশ সুপার অমিতাভ মাইতি জানিয়েছেন, পিন্টুর খোঁজে তল্লাশি শুরু হয়েছে।